

**ประกาศคณะกรรมการกำกับกิจการพลังงาน**

**เรื่อง หลักเกณฑ์และวิธีการจัดสรรเงินกองทุนพัฒนาไฟฟ้าเพื่อการพัฒนาหรือฟื้นฟูท้องถิ่น**

**ที่ได้รับผลกระทบจากการดำเนินงานของโรงไฟฟ้า พ.ศ. ๒๕๖๓**

โดยที่เป็นการสมควรปรับปรุงประกาศคณะกรรมการกำกับกิจการพลังงาน เรื่อง หลักเกณฑ์ใน  
การจัดสรรเงินและการพิจารณาโครงการชุมชนที่ได้รับเงินสนับสนุนจากกองทุนพัฒนาไฟฟ้า ตามมาตรา ๙๗ (๓)  
พ.ศ. ๒๕๕๕

อาศัยอำนาจตามความในมาตรา ๙๗ แห่งพระราชบัญญัติการประกอบกิจการพลังงาน พ.ศ. ๒๕๕๐และข้อ ๔๐ ข้อ ๔๑ (๓) (๔) และข้อ ๔๒ (๓) ของระเบียบคณะกรรมการกำกับกิจการพลังงาน ว่าด้วยกองทุนพัฒนาไฟฟ้าเพื่อการพัฒนาหรือฟื้นฟูท้องถิ่นที่ได้รับผลกระทบจากการดำเนินงานของโรงไฟฟ้า พ.ศ. ๒๕๖๓ ประกอบกับมติคณะกรรมการกำกับกิจการพลังงานในการประชุมครั้งที่ ๕๑/๒๕๖๓ (ครั้งที่ ๖๙๔) เมื่อวันที่ ๑๖ กันยายน ๒๕๖๓ คณะกรรมการกำกับกิจการพลังงานออกประกาศไว้ ดังต่อไปนี้

ข้อ ๑ ประกาศนี้เรียกว่า “ประกาศคณะกรรมการกำกับกิจการพลังงาน เรื่อง หลักเกณฑ์และวิธีการจัดสรรเงินกองทุนพัฒนาไฟฟ้าเพื่อการพัฒนาหรือฟื้นฟูท้องถิ่นที่ได้รับผลกระทบจากการดำเนินงานของโรงไฟฟ้า พ.ศ. ๒๕๖๓”

ข้อ ๒ ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ ให้ยกเลิก

(๑) ประกาศคณะกรรมการกำกับกิจการพลังงาน เรื่อง หลักเกณฑ์ในการจัดสรรเงินและการพิจารณาโครงการชุมชนที่ได้รับเงินสนับสนุนจากกองทุนพัฒนาไฟฟ้า ตามมาตรา ๙๗ (๓) พ.ศ. ๒๕๕๕

(๒) ประกาศคณะกรรมการกำกับกิจการพลังงาน เรื่อง หลักเกณฑ์ในการจัดสรรเงินและการพิจารณาโครงการชุมชนที่ได้รับเงินสนับสนุนจากกองทุนพัฒนาไฟฟ้า ตามมาตรา ๙๗ (๓) (ฉบับที่ ๒) พ.ศ. ๒๕๕๕

ข้อ ๔ ในประกาศนี้

“กกพ.” หมายความว่า คณะกรรมการกำกับกิจการพลังงาน

“สำนักงาน กกพ.” หมายความว่า สำนักงานคณะกรรมการกำกับกิจการพลังงาน

“คพรฟ.” หมายความว่า คณะกรรมการพัฒนาชุมชนในพื้นที่รอบโรงไฟฟ้า

“คพรต.” หมายความว่า คณะกรรมการพัฒนาชุมชนในพื้นที่รอบโรงไฟฟ้าตำบล

“กองทุน” หมายความว่า กองทุนพัฒนาไฟฟ้าในพื้นที่ประกาศ ที่จัดตั้งในสำนักงานคณะกรรมการกำกับกิจการพลังงาน ตามมาตรา ๙๓ แห่งพระราชบัญญัติการประกอบกิจการพลังงาน พ.ศ. ๒๕๕๐ และมีวัตถุประสงค์ใช้จ่ายเพื่อกิจการตามมาตรา ๙๗ (๓) เพื่อการพัฒนาหรือฟื้นฟูท้องถิ่นที่ได้รับผลกระทบจากการดำเนินงานของโรงไฟฟ้า

“ระเบียบ” หมายความว่า ระเบียบคณะกรรมการกำกับกิจการพลังงาน ว่าด้วยกองทุนพัฒนาไฟฟ้าเพื่อการพัฒนาหรือฟื้นฟูท้องถิ่นที่ได้รับผลกระทบจากการดำเนินงานของโรงไฟฟ้า พ.ศ. ๒๕๖๓

“หน่วยงานของรัฐ” หมายความว่า ส่วนราชการ รัฐวิสาหกิจ หน่วยงานในกำกับของรัฐ องค์การมหาชนหน่วยงานตามกฎหมายว่าด้วยระเบียบบริหารราชการส่วนท้องถิ่น หรือหน่วยงานอื่นซึ่งมีกฎหมายบัญญัติให้มีฐานะเป็นราชการบริหารส่วนท้องถิ่น หรือหน่วยงานของรัฐที่จัดตั้งขึ้นตามกฎหมายเฉพาะ

“นิติบุคคลในชุมชนซึ่งมาจากการจดทะเบียน” หมายความว่า นิติบุคคลซึ่งมาจากการรวมกลุ่มกันโดยคนในชุมชนและจดทะเบียนตามกฎหมาย เช่น วิสาหกิจชุมชน วิสาหกิจเพื่อสังคม สหกรณ์ เป็นต้น และได้รับการรับรองการดำเนินงานอย่างมีธรรมาภิบาลผ่านเกณฑ์การประเมินโดยนายทะเบียนหรือหน่วยงานที่กำกับตามกฎหมาย

“ผู้ได้รับจัดสรร” หมายความว่า

(๑) หน่วยงานของรัฐ

(๒) นิติบุคคลในชุมชนซึ่งมาจากการจดทะเบียน

(๓) มูลนิธิ

“โครงการชุมชน” หมายความว่า โครงการที่ได้รับเงินสนับสนุนจากกองทุน ซึ่งดำเนินการโดย  
ผู้ได้รับจัดสรร หรือผู้ได้รับจัดสรรซึ่งเป็นกลุ่มบุคคล

ข้อ ๕ ให้ คพรฟ. หรือ คพรต. แล้วแต่กรณี จัดเวทีประชาคมหมู่บ้านหรือตำบล และจัดทำบันทึกรายงานการประชุม ตามเอกสารแนบท้ายประกาศหมายเลข ๑ เพื่อประกอบการพิจารณากลั่นกรองหรืออนุมัติโครงการชุมชน

ข้อ ๖ ให้ผู้ประสงค์จะดำเนินโครงการชุมชน เสนอขอรับการจัดสรรเงินกองทุน ตามเอกสารแนบท้ายประกาศหมายเลข ๒ โดยหลักเกณฑ์การจัดสรรเงินกองทุนต้องอยู่ภายใต้กรอบวัตถุประสงค์และมีลักษณะประเภทโครงการ ดังต่อไปนี้

(๑) ด้านสาธารณสุข เพื่อลดหรือป้องกันปัญหาสุขภาพของชุมชนรอบโรงไฟฟ้า ซึ่งกำหนดเป็นประเภทโครงการ ดังต่อไปนี้

(ก) โครงการสร้าง ขยาย ปรับปรุงอาคารโรงพยาบาลและศูนย์บริการสาธารณสุข เพื่อยกระดับ  
การบริการสาธารณสุข

(ข) โครงการซื้ออุปกรณ์ ครุภัณฑ์เครื่องมือทางการแพทย์และการสาธารณสุข

(ค) โครงการให้ความรู้ ป้องกันและลดปัญหาด้านสุขภาพ

(ง) โครงการเวชศาสตร์ครอบครัว จัดหาบุคลากรทางการแพทย์เพื่อให้คำปรึกษาและการดูแลรักษาสุขภาพของคนในชุมชน

(จ) โครงการคลินิกพิเศษเพื่อให้การรักษานอกเวลา

(ฉ) โครงการส่งเสริมด้านการกีฬาและการออกกำลังกายเพื่อสุขภาพ

(๒) ด้านการศึกษา เพื่อเพิ่มคุณภาพด้านการศึกษาของเยาวชนและครูผู้สอนในสถานศึกษาของรัฐ  
ในพื้นที่ชุมชนรอบโรงไฟฟ้า ซึ่งกำหนดเป็นประเภทโครงการ ดังต่อไปนี้

(ก) โครงการให้ทุนการศึกษารายปี

(ข) โครงการให้ทุนการศึกษาแบบต่อเนื่องเพื่อสร้างบุคลากรในการพัฒนาชุมชน เช่น วิศวกร แพทย์ ครู เป็นต้น

(ค) โครงการจัดหาครูในวิชาที่ขาดแคลน

(ง) โครงการพัฒนาหลักสูตรและระบบการเรียนรู้ของนักเรียนและเพิ่มศักยภาพครู

(จ) โครงการส่งเสริมหลักสูตรและการเรียนรู้นอกหลักสูตรปกติของสถานศึกษาของรัฐ เช่นโครงการนักสืบสายน้ำ

(ฉ) โครงการปรับปรุง สนับสนุนอุปกรณ์ ครุภัณฑ์ ด้านการศึกษาและการเรียนการสอน

(ช) โครงการโรงเรียนต้นแบบตามแผนปฏิรูปการศึกษา

(ซ) โครงการสร้าง ขยาย หรือปรับปรุงอาคารโรงเรียน ศูนย์พัฒนาเด็กเล็กและสถานศึกษา

(๓) ด้านเศรษฐกิจชุมชน เพื่อเพิ่มรายได้ของชุมชนในพื้นที่รอบโรงไฟฟ้า ซึ่งกำหนดเป็นประเภทโครงการ ดังต่อไปนี้

(ก) โครงการสนับสนุนการเพิ่มศักยภาพในการดำเนินงานของวิสาหกิจชุมชน วิสาหกิจเพื่อสังคม หรือหน่วยงานที่มีลักษณะเป็นการรวมกลุ่มของคนในชุมชนที่มีสถานภาพเป็นนิติบุคคลที่ได้รับการรับรองสถานภาพ ตามกฎหมายและดำเนินงานอย่างมีธรรมาภิบาล

(ข) โครงการส่งเสริม เพิ่มประสิทธิภาพผลผลิต หรือเพิ่มช่องทางการจัดจำหน่ายสินค้าของวิสาหกิจชุมชน สหกรณ์ชุมชน

(ค) โครงการอบรมเพื่อพัฒนาและสร้างอาชีพ ให้กับกลุ่มบุคคลที่มีการขึ้นทะเบียนและได้รับการรับรองจากหน่วยงานราชการ

(ง) โครงการสร้าง ขยาย ปรับปรุงอาคารและสิ่งปลูกสร้างเพื่อสนับสนุนกลุ่มอาชีพเพื่อสร้างรายได้ให้กับชุมชน เช่น โรงเพาะเห็ด คอกเลี้ยงสัตว์

(๔) ด้านสิ่งแวดล้อม เพื่อเพิ่มหรือบำรุงรักษาสภาพแวดล้อมในพื้นที่ชุมชนรอบโรงไฟฟ้าเพื่อคุณภาพชีวิตที่ดี ซึ่งกำหนดเป็นประเภทโครงการ ดังต่อไปนี้

(ก) โครงการป้องกันและลดปัญหาด้านสิ่งแวดล้อมในชุมชน

(ข) โครงการเพิ่มประสิทธิภาพการติดตามคุณภาพสิ่งแวดล้อมที่เกิดจากโรงไฟฟ้าในชุมชน เช่นจัดหาอุปกรณ์ตรวจวัดคุณภาพอากาศเพิ่มเติม เพื่อสื่อสารเผยแพร่ข้อมูลให้คนใน ชุมชน เป็นต้น

(ค) โครงการบริหารจัดการแนวกันไฟชุมชน

(ง) โครงการบริหารจัดการขยะแบบครบวงจร เพื่อลดผลกระทบสิ่งแวดล้อมและสร้างรายได้

(จ) โครงการบริหารจัดการลำน้ำแบบครบวงจร รวมถึงการขุดลอกคลองและคูระบายน้ำ

(ฉ) โครงการเพิ่มศักยภาพและพัฒนาความสามารถชุมชนในการดูแลสิ่งแวดล้อม

(ช) โครงการปลูกป่าเศรษฐกิจและป่าชุมชน

(ซ) โครงการปรับปรุงระบบการเกษตรเพื่อการพัฒนาที่ยั่งยืน เช่น เกษตรอินทรีย์ เกษตรผสมผสาน วนเกษตร

(ฌ) โครงการปรับปรุงระบบการผลิตทางการเกษตร เพื่อลดหรือเลิกการเผาซากและเศษวัสดุทางการเกษตร

(๕) ด้านสาธารณูปโภค เพื่อยกระดับการเข้าถึงและความครอบคลุมของสาธารณูปโภค ได้แก่ แหล่งน้ำ ถนน ประปา ไฟฟ้า ที่เพียงพอต่อชุมชนในพื้นที่รอบโรงไฟฟ้า ซึ่งกำหนดเป็นประเภทโครงการ ดังต่อไปนี้

(ก) โครงการก่อสร้างสาธารณูปโภคตามแผนพัฒนาชุมชนหรืออำเภอหรือจังหวัด ซึ่งไม่ซ้ำซ้อนกับงบประมาณของหน่วยงานอื่นที่เกี่ยวข้อง เช่น พัฒนาแหล่งน้ำชุมชน ขุดบ่อน้ำหรือบ่อบาดาลเพื่อชุมชน ถนน ประปา ไฟฟ้า เป็นต้น

(ข) โครงการซ่อมแซมระบบสาธารณูปโภคกรณีเร่งด่วนอันเนื่องมาจากภัยพิบัติซึ่งหน่วยงานของรัฐไม่มีงบประมาณในการดำเนินการรองรับไว้

(๖) ด้านพลังงานชุมชน เพื่อส่งเสริมการอยู่ร่วมกันของโรงไฟฟ้าและชุมชนในพื้นที่รอบโรงไฟฟ้าการใช้พลังงานหมุนเวียน ลดต้นทุน และเพิ่มประสิทธิภาพด้านพลังงาน ซึ่งกำหนดเป็นประเภทโครงการ ดังต่อไปนี้

(ก) โครงการผลิตผลผลิตหรือวัสดุเหลือใช้ทางการเกษตรและชุมชนเพื่อเป็นเชื้อเพลิงจำหน่ายให้กับโรงไฟฟ้าในชุมชน เช่น ชีวมวล ชีวภาพ ขยะ เป็นต้น

(ข) โครงการลดต้นทุนด้านพลังงานแก่ชุมชน

(ค) โครงการส่งเสริมการประหยัดและเพิ่มประสิทธิภาพด้านพลังงานของชุมชน เช่น ติดแผงโซลาเซลล์ให้แก่ชุมชน ศาสนสถาน โรงเรียนของรัฐ โรงพยาบาล และโรงพยาบาลส่งเสริมสุขภาพตำบล เป็นต้น

(๗) แผนงานอื่น ๆ ที่เป็นประโยชน์ต่อการพัฒนาชุมชน โดยกำหนดกรอบวงเงินขั้นสูงสุดที่สามารถใช้ในแผนด้านนี้ได้ร้อยละ ๑๕ ของเงินจัดสรรรายปีตามมาตรา ๙๗ (๓) แห่งพระราชบัญญัติการประกอบกิจการพลังงาน พ.ศ. ๒๕๕๐ โดยไม่นับรวมเงินเหลือจ่ายที่สมทบมาและต้องไม่เกิน ๒๕ ล้านบาทต่อปี ซึ่งกำหนดเป็นประเภทโครงการ ดังต่อไปนี้

(ก) โครงการจัดงานประเพณี วัฒนธรรม และส่งเสริมกิจกรรมด้านศาสนา

(ข) โครงการปรับปรุงหรือสนับสนุนอุปกรณ์ ครุภัณฑ์ สนับสนุนการดำเนินกิจกรรมเพื่อใช้ประโยชน์ร่วมกันของชุมชน เช่น ปรับปรุงห้องประชุม อาคาร จัดหาโต๊ะ เต็นท์ เก้าอี้ เสียงตามสาย เป็นต้น

(ค) โครงการศึกษาดูงานเพื่อพัฒนาศักยภาพของผู้ที่เกี่ยวข้องกับกองทุน

(ง) โครงการช่วยเหลือผู้เจ็บป่วย ผู้สูงอายุ และเสียชีวิต

(จ) โครงการช่วยเหลือผู้ประสบภัยพิบัติ ภัยธรรมชาติ กรณีฉุกเฉินตามประกาศ กกพ.กำหนด

(ฉ) โครงการติดตั้งกล้องวงจรปิด (CCTV) สำหรับพื้นที่สาธารณะที่เป็นประโยชน์ต่อชุมชนและเพื่อความปลอดภัยในโรงเรียนของรัฐตามที่ กกพ. กำหนด โดยต้องจัดให้มีหน่วยงานในการดูแลรักษาและรับภาระค่าใช้จ่ายเกี่ยวเนื่องเพื่อให้เกิดการใช้งานได้อย่างต่อเนื่อง

ในกรณีที่มีความจำเป็นต้องใช้กรอบวงเงินเกิน ๒๕ ล้านบาทต่อปี ให้ คพรฟ. สามารถพิจารณาอนุมัติเกินกรอบวงเงินได้ โดยต้องไม่เกินร้อยละ ๑๕ ของเงินจัดสรรรายปีตามที่ กกพ. กำหนด

ข้อ ๗ โครงการชุมชนต้องไม่มีลักษณะต้องห้าม ดังต่อไปนี้

(๑) โครงการที่เป็นการจัดซื้อที่ดิน หรือ การดำเนินการก่อสร้างบนที่ดินส่วนบุคคล

(๒) โครงการที่มีลักษณะแสวงหากำไรโดยการกู้ยืมเงินกองทุน

ข้อ ๘ สำหรับกองทุนขนาดใหญ่ ให้ คพรต. พิจารณากลั่นกรองโครงการชุมชนก่อนเสนอ คพรฟ.ตามหลักเกณฑ์การจัดสรรเงินกองทุนข้อ ๖ และไม่มีลักษณะต้องห้ามตามข้อ ๗ เพื่อให้เกิดการพัฒนาคุณภาพชีวิตของชุมชน และสิ่งแวดล้อมในพื้นที่รอบโรงไฟฟ้าอย่างยั่งยืน ตลอดจนส่งเสริมให้ชุมชนบริหารจัดการตนเองอย่างมีธรรมาภิบาล ผ่านการมีส่วนร่วมของคนในชุมชนทุกภาคส่วน

ข้อ ๙ สำหรับกองทุนขนาดใหญ่ และกองทุนขนาดกลาง ให้ คพรฟ. พิจารณากลั่นกรองและอนุมัติโครงการชุมชน ตามหลักเกณฑ์การจัดสรรเงินกองทุนข้อ ๖ และไม่มีลักษณะต้องห้ามตามข้อ ๗ โดยให้คำนึงถึงความจำเป็น ความเร่งด่วน ผลกระทบจากการดำเนินงานของโรงไฟฟ้า ความเชื่อมโยงกับแผนพัฒนาชุมชน แผนพัฒนาจังหวัด เพื่อให้การพัฒนาในพื้นที่เป็นไปอย่างยั่งยืนและทั่วถึง

ข้อ ๑๐ เมื่อ คพรต. หรือ คพรฟ. แล้วแต่กรณี พิจารณากลั่นกรองหรืออนุมัติโครงการชุมชนตาม  
ข้อ ๘ หรือข้อ ๙ แล้ว ให้เรียงลำดับความสำคัญตามความจำเป็นเร่งด่วนของโครงการชุมชนก่อนบรรจุในแผนงานประจำปีของกองทุน ตามเอกสารแนบท้ายประกาศหมายเลข ๓

ข้อ ๑๑ ให้ คพรฟ. เสนอแผนงานประจำปีต่อผู้ว่าราชการจังหวัดที่โรงไฟฟ้าตั้งอยู่ พิจารณาให้ความเห็นประกอบภายใน ๑๕ วันทำการ นับตั้งแต่วันที่ได้ประทับรับหนังสือ หากพ้นระยะเวลาที่กำหนด  
ให้ คพรฟ. รายงานผลการพิจารณาและอนุมัติแผนงานประจำปีแก่สำนักงาน กกพ. พร้อมทั้งบันทึกข้อมูลลงระบบสารสนเทศของกองทุน

ข้อ ๑๒ เมื่อ กกพ. อนุมัติเงินกองทุนตามโครงการที่เสนอขอรับการจัดสรรแล้ว ให้ประธาน คพรฟ. ทำสัญญาหรือข้อตกลงกับผู้ได้รับจัดสรรแล้วรายงานผลการจัดซื้อจัดจ้างดังกล่าวให้ คพรฟ. ทราบ โดยโครงการชุมชนต้องดำเนินงานตามกฎหมายที่เกี่ยวข้องอย่างเคร่งครัด และผู้ได้รับจัดสรรจะต้องดำเนินการเกี่ยวกับการจัดซื้อจัดจ้างและการบริหารพัสดุ ดังต่อไปนี้

(๑) ผู้ได้รับจัดสรรซึ่งเป็นหน่วยงานของรัฐ ให้ดำเนินการจัดซื้อจัดจ้างตามกฎหมายว่าด้วยการจัดซื้อจัดจ้างและการบริหารพัสดุภาครัฐ

(๒) ผู้ได้รับจัดสรรซึ่งเป็นนิติบุคคลในชุมชนซึ่งมาจากการจดทะเบียน และมูลนิธิ ให้ดำเนินการจัดซื้อจัดจ้างและการบริหารพัสดุตามระเบียบด้านการพัสดุของหน่วยงานนั้น

ข้อ ๑๓ คพรฟ. อาจแต่งตั้งคณะกรรมการตรวจสอบโครงการ สำหรับการจัดซื้อจัดจ้างของ  
ผู้ได้รับจัดสรรซึ่งเป็นกลุ่มบุคคล เพื่อตรวจสอบโครงการที่ได้รับการจัดสรรเงินว่าเป็นไปตามแผนงานโครงการ และเงื่อนไขต่าง ๆ ที่กำหนดในสัญญาจัดซื้อจัดจ้าง และให้รายงานผลการตรวจสอบต่อ คพรฟ.

กรณีพบว่าการจัดซื้อจัดจ้าง และการตรวจรับของโครงการไม่เป็นไปตามสัญญา เงื่อนไข และประกาศที่เกี่ยวข้องให้ คพรฟ. ตรวจสอบข้อเท็จจริง และดำเนินการตามข้อ ๑๔ ต่อไป

คณะกรรมการตามวรรคหนึ่งให้ประกอบด้วยกรรมการอย่างน้อย ๓ คน โดยแต่งตั้งจากกรรมการ คพรฟ. หรือ คพรต. อย่างน้อย ๑ คน และเจ้าหน้าที่กองทุน และบุคคลที่มีภูมิลำเนาอยู่ในพื้นที่ประกาศที่มิใช่เป็นผู้ดำเนินโครงการ

ข้อ ๑๔ ผู้มีอำนาจหรือหน้าที่ดำเนินการตามประกาศนี้หรือผู้หนึ่งผู้ใดกระทำการใดโดยจงใจหรือประมาทเลินเล่อไม่ปฏิบัติตามประกาศนี้ หรือกระทำการโดยมีเจตนาทุจริต หรือกระทำการโดยปราศจากอำนาจ หรือนอกเหนืออำนาจหน้าที่ รวมทั้งมีพฤติกรรมที่เอื้ออำนวยแก่ผู้เข้าเสนอราคาหรือเสนองานให้มีการขัดขวางการแข่งขันราคาอย่างเป็นธรรม เมื่อปรากฏชัดว่ามีการกระทำผิดจริง ให้ คพรฟ. ดำเนินการตามกฎหมายที่เกี่ยวข้องต่อไป

การได้รับการลงโทษตามวรรคหนึ่ง ไม่เป็นเหตุให้ผู้กระทำหลุดพ้นจากความรับผิดในทางแพ่งหรือความรับผิดทางอาญาตามกฎหมายที่เกี่ยวข้อง

ข้อ ๑๕ เอกสารแนบท้ายประกาศและให้ถือเป็นส่วนหนึ่งของประกาศฉบับนี้

(๑) แบบบันทึกรายงานการประชุมประชาคมเพื่อสำรวจความต้องการของประชาชนในพื้นที่ประกาศ

(๒) แบบเสนอโครงการชุมชน

(๓) แบบสรุปรายละเอียดของโครงการที่ได้รับการพิจารณาสนับสนุนตามแผนงานประจำปีงบประมาณ พ.ศ. ....

(๔) แบบรับรองการดำเนินงานของกลุ่มบุคคล

(๕) วิธีการจัดซื้อจัดจ้างของผู้ได้รับจัดสรรซึ่งเป็นกลุ่มบุคคลเฉพาะปีงบประมาณ พ.ศ. ๒๕๖๔

ข้อ ๑๖ ให้ประธานกรรมการกำกับกิจการพลังงาน เป็นผู้รักษาการและให้ กกพ. มีอำนาจวินิจฉัยชี้ขาดปัญหาเกี่ยวกับการปฏิบัติตามประกาศนี้

**บทเฉพาะกาล**

ข้อ ๑๗ ผู้ได้รับจัดสรรซึ่งเป็นกลุ่มบุคคลตามระเบียบคณะกรรมการกำกับกิจการพลังงาน ว่าด้วยกองทุนพัฒนาไฟฟ้าเพื่อการพัฒนาหรือฟื้นฟูท้องถิ่นที่ได้รับผลกระทบจากการดำเนินงานของโรงไฟฟ้า  
พ.ศ. ๒๕๕๓ และระเบียบคณะกรรมการกำกับกิจการพลังงาน ว่าด้วยการพัสดุของกองทุนพัฒนาไฟฟ้าเพื่อการพัฒนาหรือฟื้นฟูท้องถิ่นที่ได้รับผลกระทบจากการดำเนินงานของโรงไฟฟ้า พ.ศ. ๒๕๕๕ สามารถขอรับการจัดสรรเงินกองทุนพัฒนาไฟฟ้าเพื่อการพัฒนาหรือฟื้นฟูท้องถิ่นเพื่อดำเนินการโครงการชุมชนได้เฉพาะปีงบประมาณ  
พ.ศ. ๒๕๖๔ ตามข้อ ๖ (๗) และอยู่ในวงเงินไม่เกิน ๓๐๐,๐๐๐ บาทต่อโครงการ

ข้อ ๑๘ ผู้ได้รับจัดสรรซึ่งเป็นกลุ่มบุคคลต้องได้รับการรับรองจาก คพรฟ. หรือ คพรต. หรือกำนัน ผู้ใหญ่บ้าน ว่าได้มีการดำเนินงานอย่างมีธรรมาภิบาล ตามเอกสารแนบท้ายประกาศหมายเลข ๔

ข้อ ๑๙ ให้ คพรฟ. แต่งตั้งผู้รับผิดชอบในการดำเนินการควบคุม และจำหน่ายพัสดุของผู้ได้รับจัดสรรซึ่งเป็นกลุ่มบุคคล ดังนี้

(๑) จัดทำทะเบียนพัสดุ

(๒) ตรวจสอบพัสดุประจำปีงบประมาณในเดือนสุดท้ายของทุกปีและรายงานให้ คพรฟ. ทราบ

ข้อ ๒๐ ในการขอจัดสรรเงินกองทุนซึ่งเป็นกลุ่มบุคคลให้นำความในข้อ ๗ ข้อ ๘ ข้อ ๙ ข้อ ๑๐ ข้อ ๑๑  
ข้อ ๑๒ ข้อ ๑๓ และข้อ ๑๔ มาใช้บังคับโดยอนุโลม

ข้อ ๒๑ วิธีการจัดซื้อจัดจ้างของผู้ได้รับจัดสรรซึ่งเป็นกลุ่มบุคคลให้ดำเนินการตามเอกสารแนบท้ายประกาศหมายเลข ๕

ประกาศ ณ วันที่ กันยายน พ.ศ. ๒๕๖๓

(นายเสมอใจ ศุขสุเมฆ)

ประธานกรรมการกำกับกิจการพลังงาน